Soms word van ’n hof verwag om te beslis of deliktuele aanspreeklikheid op ’n onregmatige handeling behoort te volg selfs waar die gevolge wat veroorsaak is, of die wyse waarop dit ingetree het, so buitengewoon of seldsaam was dat dit as (redelikerwys) onvoorsienbaar beskryf kan word. In hierdie gevalle moet veral die delikselemente nalatigheid en juridiese kousaliteit versigtig aangewend word om ’n billike en regverdige uitslag te verseker. Die saak onder bespreking bied ’n goeie voorbeeld van so ’n uitdagende geval.
Die respondent was die kurator ad litem vir Johanna Erasmus (“die pasiënt”) wat ’n staatshospitaal, Tygerberg, besoek het om ’n sterilisasie-operasie te laat uitvoer. Die pasiënt en haar man het reeds drie kinders gehad en besluit dat hulle nie meer kon bekostig nie; vandaar die operasie. Die betrokke operasie, wat ’n laporoskopiese afsluiting van beide Fallopiusbuise (eierleiers) behels, is deur ’n kliniese assistent by die hospitaal (“die dokter”) uitgevoer. Later blyk dit egter dat die dokter verkeerdelik die pasiënt se rondeligamente, dit is organe wat fisiologies langs die eierleiers lê, pleks van haar eierleiers afgesluit het, met die gevolg dat sy nooit gesteriliseer is nie. As gevolg van die dokter se fout het die pasiënt kort na die operasie swanger geraak. Die hospitaal het aangebied om die swangerskap te beëindig, maar die egpaar het die aanbod om godsdienstige redes van die hand gewys.
Die respondent stel namens die pasiënt by die Wes-Kaapse Hooggeregshof ’n skadevergoedingseis in teen die eerste appellant, die Wes-Kaapse Premier, wat verantwoordelikheid aanvaar vir delikseise teen geneeshere in diens van daardie provinsie se Departement van Gesondheid, en teen die betrokke dokter as tweede appellant. In die verhoorhof beslis adjunkregterpresident Traverso dat die appellante deliktueel vir die respondent se skade aanspreeklik is. Daar word na die Hoogste Hof van Appèl geappelleer, waar appèlregter Brand die appèl van die hand wys, met as uiteinde dat die delikseis namens die pasiënt slaag.